Nüüd on lõpuks selle aasta esimesed tibud koorunud! See võttis aega küll oodatust rohkem, kuid asjaolusid arvestades võib tulemustega rahule jääda. Saime 16 kanatibu võrra rikkamaks. Kanamunade puhul on haudumisaeg 20-21 päeva, kuid minul hakkasid munad inkubaatoris alles piiksuma 21.  päeval. Esimene tibu jõudis munast välja 22. päeva hommikul ja koorumine lõppes 23. päeva hilisõhtul. Pikaleveninud koorumine on tõenäoliselt tingitud asjaolust, et nädal tagasi oli inkubaator öö otsa ilma elektrita. Hea, et sellel hullemaid tagajärgi ei olnud. 6 tibu olid kahjuks liiga nõrgad, et muna seest välja tulla, isegi auku ei toksinud koore sisse. Sel juhul ei ole midagi teha, sest tibu oleks niikuinii olnud liiga nõrk, et elama jääda. Igatahes jään pikisilmi ootama tulevat nädalavahetust, kui  meie linnupark peaks taas täiendust saama.